gplsi/alia_gva_grammar huggingface dataset:
# Secretaria

S’escriu amb majúscula inicial quan forma part del nom propi d’un òrgan concret individualitzat, tant si se’n menciona la denominació completa com si apareix abreujada i pot ser substituïda en el mateix context pel nom propi complet; per exemple, quan és introduïda per l’article definit:

> Forma part de la **Secretaria de Seguretat Viària.**  
> La **Secretaria** té àmplies competències per a resoldre este assumpte. (*Es referix a una secretaria concreta.*)

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs, o quan va acompanyat per un adjectiu o un altre complement amb valor especificatiu que no és la part específica del nom propi de l’òrgan (*la nostra secretaria, esta secretaria, l’esmentada secretaria, la secretaria competent*...), ja que en estos casos no es tracta d’un nom propi abreujat, sinó d’un nom comú amb el significat lèxic usual:

> **Esta** **secretaria** pretén atendre amb eficàcia les queixes dels consumidors.  
> La Conselleria d’Hisenda té tres **secretaries autonòmiques**.  
> Les **secretaries autonòmiques d’Economia i d’Administració Pública** pertanyen a la Conselleria d’Hisenda.  
> La **secretaria que s’acaba de crear** assumirà les competències de les anteriors direccions generals.
# Servici

S’escriu amb majúscula quan pertany a la denominació d’un òrgan concret, juntament amb la resta de substantius i adjectius que l’integren:

> És la cap del **Servici de Promocions.**  
> El **Servici Valencià d’Ocupació i Formació** ha obert el termini d’inscripció en cursos per a persones desocupades.

S’escriu també amb majúscula el nom propi abreujat, que podria ser substituït en el mateix context pel nom complet; per exemple, quan és introduït per l’article definit:

> Ens ha convocat a una reunió el cap del **Servici**. (*Es referix al cap de servici d’un servici concret.*)

Però s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs, o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de l’òrgan (*el nostre servici, este servici, l’esmentat servici, el servici competent...)*, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> **Este servici** s’encarrega de la contractació de les obres de manteniment.  
> El **servicis esmentats** pertanyen a la Conselleria d’Economia.  
> Esta direcció general està dividida en **tres** **servicis**.  
> El **nou servici creat** assumix les competències de les tres seccions anteriors.
# Subdirecció

S’escriu amb majúscula quan forma part del nom d’un òrgan, juntament amb la resta de substantius i adjectius que l’integren:

> Estava adscrita a la **Subdirecció General de Política Lingüística i Gestió del Multilingüisme**.

S’escriu també amb majúscula el nom propi abreujat, que podria ser substituït en el mateix context pel nom complet; per exemple, quan és introduït per l’article definit:

> La subdirectora ha convocat tots els funcionaris de la **Subdirecció.**(*Es referix a una subdirecció concreta.*)

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs, o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de l’òrgan (*la nostra subdirecció, esta subdirecció, l’esmentada subdirecció, la subdirecció competent*...), ja que en estos casos no es tracta d’un nom propi abreujat, sinó d’un nom comú amb el significat lèxic usual:

> **Esta** **subdirecció** té dos vacants.  
> La **subdirecció** **projectada** tindrà tres servicis.  
> Esta conselleria no té **subdireccions.**  
> Les **subdireccions generals de Mobilitat i d’Urbanisme** pertanyien a la Conselleria d’Habitatge, Obres Públiques i Vertebració del Territori.
# Subsecretaria

S’escriu amb majúscula inicial quan forma part del nom propi d’un òrgan concret individualitzat, tant si se’n menciona la denominació completa com si apareix abreujada i pot ser substituïda en el mateix context pel nom propi complet; per exemple, quan és introduïda per l’article definit:

> La **Subsecretaria de Carreteres** ha estudiat el projecte.  
> El subsecretari ha convocat tots els treballadors i treballadores de la **Subsecretaria**. (*Es referix a una subsecretaria concreta.*)

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*la nostra subsecretaria, esta subsecretaria, l’esmentada subsecretaria...*), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de l’òrgan, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> **Esta** **subsecretaria** ha disposat resoldre la convocatòria segons es detalla en l’annex.  
> Els ciutadans i les ciutadanes podran trametre els suggeriments en qualsevol moment anterior al tràmit d’audiència o d’informació pública, o, si escau, a l’informe final de la **subsecretaria** o **subsecretaries competents**.  
> La **nova subsecretaria** depén directament de la consellera en l’organigrama.
# Vocalia

S’escriu amb majúscula inicial quan forma part del nom propi d’un òrgan concret individualitzat, tant si se’n menciona la denominació completa com si apareix abreujada i pot ser substituïda en el mateix context pel nom propi complet; per exemple, quan és introduïda per l’article definit:

> És membre de la **Vocalia de la Joventut** de l’Associació.  
> Dijous es reunirà la **Vocalia**. (*Es refereix a una vocalia concreta.*)

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*la nostra vocalia, esta vocalia, l’esmentada vocalia*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de l’òrgan, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> La **vocalia** que s’ha creat pretén atendre les necessitats culturals del barri.  
> El Col·legi Oficial de Psicologia de les Illes Balears (COPIB) ha editat la Memòria de l’activitat de **les vocalies** i grups de treball.  
> L’assumpte serà derivat a la **vocalia** **competent**.
# Parts genèriques de documents

# Criteris generals

S’escriuen amb minúscula inicial:

> L’**índex** de l’Orde 2/2024, de 6 de març, de la Conselleria de Medi Ambient.  
> El **títol preliminar** de la Llei orgànica 10/1995, de 23 de novembre, del Codi Penal.  
> La **secció primera del capítol II**del Reial decret legislatiu 2/2015, de 23 d’octubre.  
> La **disposició transitòria quarta** del Codi Penal.  
> Les **disposicions finals** de les ordes esmentades.  
> Cal revisar l’**apartat segon** de l’**article 2** de la resolució a què em referia.
# Annex

S’escriu amb minúscula:

> Cal impimir l’**annex IV**de la Resolució de 21 de febrer de 2024 de la Direcció General de Centres Docents
# Apartat

S’escriu amb minúscula:

> Has d’estudiar l’**apartat** tercer del tema.
# Article

S’escriu amb minúscula:

> S’han de corregir les errates de l’**article** segon del capítol quart.
# Capítol

S’escriu amb minúscula:

> Ho trobaràs en el **capítol** II del Reial decret legislatiu 2/2015, de 23 d’octubre.
# Disposició

S’escriu amb minúscula:

> Cal revisar la **disposició** addicional quarta abans d’editar la llei.
# Preàmbul

S’escriu amb minúscula:

> En el **preàmbul** de la llei es fa una exposició de les raons per les quals s’ha redactat.
# Polítiques

# Criteris generals

Les polítiques acordades en la Unió Europea, i també les pròpies d’altres països, s’escriuen amb minúscula, a pesar que es pot haver creat una sigla per a referir-s’hi. A continuació detallem les polítiques generades en la Unió Europea, amb les sigles corresponents:

> política agrícola comuna (PAC)  
> política comuna de seguretat i defensa (PCSD)  
> política de cohesió  
> política de competència  
> política de desenvolupament rural  
> política espacial europea  
> política europea de seguretat i defensa (PESD)  
> política europea de veïnatge (PEV)  
> política exterior i de seguretat comuna (PESC)  
> política pesquera comuna (PPC)
# Premis, distincions i guardons

# Criteris generals

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó:

> Li han concedit l’**Alta Distinció de la Generalitat Valenciana**.  
> Li han donat la **Creu Llorejada de Sant Ferran**.

Pel que fa al mot **premi**, s’escriu amb majúscula quan es troba integrat en l’estructura del nom propi d’un guardó, amb un numeral, adjectiu o sintagma preposicional especificatiu que designa el nom de la distinció:*el Premi Nacional de Literatura, els XX Premis Octubre, el Premi Extraordinari de Fi de Carrera, el Gran Premi d’Or del Festival de Cinema de Biarritz, el Premi d’Honor de les Lletres Valencianes, els Premis Ciutat de Castelló, els Premis Goya, el Premi Nobel, els Premis Ondas...*

S’escriuen amb minúscula els complements que no pertanyen al nom propi: *l’Oscar a la millor pel·lícula, el Premi Nobel de física, el Premi Andròmina de novel·la, el Premi Octubre d’assaig...*

> Marie Curie va guanyar el **Premi Nobel de física** en 1903, i el de **química** en 1911.

D’altra banda, **premi** s’escriu amb minúscula quan s’utilitza com a nom comú amb un ordinal. Si a continuació es detalla el nom específic del premi o del concurs, s’escriuen amb majúscula inicial tots els substantius i adjectius que el componen; però si el substantiu **concurs**, al seu torn, és usat com a nom comú, s’escriu en minúscula:

> Va obtindre el **segon premi** en el **Concurs Nacional de Direcció d’Orquestra ManuelPalau**.  
> Ha guanyat el **primer premi** en el **concurs de càlcul matemàtic de l’institut**.

Els premis esportius del tipus **medalla de plata** i **medalla d’or** i els culturals com **medalla d’honor** s’escriuen amb minúscula quan tenen un valor genèric:

> Laura Gamis va obtindre la **medalla d’or**.  
> És un dels candidats a la **medalla d’honor**.

L’expressió *doctor honoris causa* s’escriu amb minúscula i en cursiva:

> El cantant granadí ha sigut investit ***doctor honoris causa*** per la Universitat d’Alacant.
# Accèssit

S’escriu amb minúscula:

> **L’accèssit** ha sigut atorgat al projecte en defensa del patrimoni valencià.
# Alta distinció

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó:

> El president ha imposat l’**Alta Distinció de la Generalitat Valenciana** al cantant de la Safor.

S’escriu també amb majúscula el genèric que constituïx el nom propi abreujat, i podria ser substituït en el mateix context pel nom complet; per exemple, quan és introduït per l’article definit:

> No podem dissimular que ens fa molt contents haver rebut l’**Alta Distinció**. *(Es referix a una alta distinció concreta; expressió abreujada en lloc de, per exemple, l’*Alta Distinció de la Generalitat Valenciana.*)*

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*la nostra alta distinció*, *esta alta distinció, l’alta distinció esmentada*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de l’alta distinció, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> La **nostra alta distinció** ha reconegut trajectòries empresarials, artístiques i investigadores.  
> La felicita de tot cor per **e****sta alta distinció**.  
> El cantautor català Joan Manuel Serrat i la filòsofa Adela Cortina rebran les **altes distincions** de la Generalitat Valenciana.  
> L’**alta distinció que li han atorgat** és la de la Generalitat Valenciana.
# Bisnaga

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> *Estiu 1993* ha guanyat la **Bisnaga d’Or a la millor pel·lícula** en l’edició de 2017.  
> Víctor Gaviria ha obtingut la **Bisnaga de Plata a la millor direcció** per *La mujer del animal.*

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> **Esta Bisnaga d’Or** no és només per al realitzador, sinó també per a l’equip.  
> Amb esta pel·lícula Gracia Querejeta ha guanyat la seua **segona Bisnaga d’Or**.   
> Una vintena de films competiran per les **dos Bisnagues d’Or** –per a la millor pel·lícula espanyola i la millor llatina.
# Bota

S’escriuen amb majúscula inicial tots els substantius i adjectius que componen la designació específica dels premis **Bota d’Or, Bota de Plata** i **Bota de Bronze**:

> El futbolista argentí ha guanyat la **Bota d’Or** després d’una votació molt competida.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> La lluita per **esta** **Bota d’Or** es presenta més igualada i renyida que altres anys.  
> Ara vull guanyar la **cinquena Bota d’Or** i la sexta si és possible.   
> El titular del diari és: “Messi, **quatre Botes d’Or** i silenci sobre el seu futur”.
# César

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> La gala dels **César** té una gran audiència tots els anys.  
> El **Premi** **César al millor guió adaptat** d’enguany ha provocat una gran controvèrsia.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> Competia per **este César** amb les dos pel·lícules favorites de la nit.  
> L’any 2014 va aconseguir **quatre Césars**.
# Creu

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó:

> Morella ha concedit en un sobri acte la **Creu de Santa Llúcia**.  
> L’any 2017 es va concedir la **Gran Creu de l’Orde de Jaume I el Conqueridor** a Hortensia Herrero.
# Distinció

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó:

> La **Distinció al Mèrit Científic de la Generalitat Valenciana** serà lliurada enguany a un prestigiós investigador.  
> Li han concedit enguany la **Distinció al Mèrit de Protecció Civil**.

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*la nostra distinció, esta distinció, l’esmentada distinció*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de la distinció, ja que en estos casos es tracta d’un nom comú amb el significat lèxic usual:

> Ha agraït amb paraules molt sentides l’atorgament d’**esta distinció**.   
> **Cada distinció** atorgada l’ha fet més humil i pròxim.  
> He de buscar informació sobre **les** **distincions al Mèrit Cultural i al Mèrit Científic de la Generalitat Valenciana**.  
> La **distinció actual** té una dotació econòmica important.
# Espiga

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> L’**Espiga d’Or** és el principal premi que es lliura en la Setmana Internacional de Cine de Valladolid.  
> L’**Espiga de Plata** a la millor pel·lícula ha recaigut en la pel·lícula *The rider*.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> ¿Quant d’**esta Espiga d’Or** pertany al mestre Ozu i quant a Yamada?   
> El director britànic Ken Loach obtingué ahir la seua **segona Espiga d’Or** en la Seminci.  
> El cineasta egipci Atom Egoyan regressarà demà a la Setmana Internacional de Cine de Valladolid, festival en què ja ha guanyat **dos Espigues d’Or**.
# Fill adoptiu / filla adoptiva

S’escriu amb minúscula:

> El títol de **fill adoptiu** és la màxima distinció honorífica que atorguen algunes entitats locals o municipis.
# Fill predilecte / filla predilecta

S’escriu amb minúscula:

> El títol de **fill predilecte** és la màxima distinció honorífica que atorguen algunes entitats locals o municipis.
# Globus

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> Gary Oldman ha sigut guardonat enguany amb el **Globus d’Or al millor actor dramàtic**.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> L’actriu lluitava per **este Globus d’Or** amb d’altres intèrprets de molta talla.  
> No solament la nominen per a l’Emmy, sinó que, més tard, rep el seu **segon Globus d’Or** a la millor actriu.  
> Excepcionalment, també es van concedir **dos Globus d’Or** a la millor música o espectacle de varietats especials.
# Lleó

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> El **Lleó d’Or** és el principal guardó de la Biennal de Venècia.  
> La llista de guanyadors del **Lleó d’Or a la millor pel·lícula** compta amb noms il·lustres del cinema.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> **Este Lleó d’Or** a tota una trajectòria professional no és només per al realitzador, sinó també per a l’equip.  
> És una pel·lícula dirigida per Ang Lee, amb la qual va guanyar el seu **segon Lleó d’Or**.   
> La parella de llegendes vives de Hollywood rep **dos Lleons d’Or** honorífics per la seua trajectòria.
# Medalla

S’escriu amb majúscula quan forma part del nom propi d’un premi instituït, juntament amb la resta de substantius i adjectius que el componen:

> Li han concedit la **Medalla al Mèrit Artístic.**

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*la nostra medalla, esta medalla, l’esmentada medalla*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de la medalla, ja que en estos casos es tracta d’un nom comú amb el significat lèxic usual:

> Ha agraït amb paraules molt sentides l’atorgament d’**esta medalla**.  
> La guardonada va pujar a l’escenari per a arreplegar la **seua medalla**.   
> He de buscar informació sobre **les** **medalles al Mèrit Cultural i al Mèrit Artístic** de l’Ajuntament.  
> La **medalla actual** no té assignada una dotació econòmica.
# Oscar

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> L’**Oscar al millor curtmetratge** es concedix des de l’any 1931.  
> En la categoria dels **Premis Oscar** de millor pel·lícula de parla no anglesa hi ha la llista següent.

Cal remarcar que el mot **Oscar** va en singular quan el precedix el substantiu **premis**, com figura en el segon exemple del primer paràgraf, però en plural si este substantiu desapareix i només el precedix l’article en plural:

> **Els Oscars** fan realitat la fantasia de Del Toro.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> Dorothy Fields va ser la primera cantant a guanyar **este Oscar**.  
> És el **segon Oscar** com a millor actriu per a Frances McDormand.   
> Estos són els **quatre Oscars** amb els quals no estem d’acord.
# Ós

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> *Alcarràs* va ser guardonada amb l’**Ós d’Or** **a la millor pel·lícula** en la Berlinale de 2022.  
> Charlotte Rampling ha sigut guardonada amb l’**Ós de Plata a la millor actriu**.

Com a cas especial d’ús metonímic, este nom també s’escriu amb majúscula quan va acompanyat per un possessiu, quantitatiu o demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> **Este Ós d’Or** representa el segon triomf consecutiu de Rosi en un gran festival.  
> Claudia Llosa, a la recerca del seu **segon Ós d’Or**.  
> La LX Berlinale ha homenatjat, a més, amb **dos Óssos d’Or d’Honor** una de les dives més internacionals del cine alemany.
# Palma

S’escriuen amb majúscula inicial tots els substantius i adjectius que componen la designació específica d’un premi, una distinció o un guardó, però s’escriu en minúscula la modalitat en què es concedix:

> *The square*, de Ruben Östlund, ha guanyat enguany la **Palma d’Or**.

Com a cas especial d’ús metonímic, este nom també s’escriu amb majúscula quan va acompanyat per un possessiu, un quantitatiu o un demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> **Esta Palma d’Or** ha sigut positiva pel que simbolitza.   
> Michael Haneke obté la seua **segona Palma d’Or** en el Festival de Canes.  
> Este film consagraria Kusturica com l’únic director amb **tres Palmes d’Or**.
# Pilota

S’escriuen amb majúscula inicial tots els substantius i adjectius que componen la designació específica dels premis **Pilota d’Or, Pilota de Plata** i **Pilota de Bronze**:

> El futbolista argentí ha guanyat la **Pilota d’Or** després d’una votació molt competida.

Com a cas especial d’ús metonímic, este nom també s’escriu amb majúscula quan va acompanyat per un possessiu, un quantitatiu o un demostratiu, ja que en estos casos es considera que és un nom propi per la seua capacitat designativa d’un premi únic, i funciona exactament com ho faria un nom propi de persona:

> Ara toca gaudir d’**esta Pilota d’Or** amb tota la meua família.  
> El portuguès del Reial Madrid va acabar conquistant la seua **segona Pilota d’Or**.   
> Cruyff es convertí en el primer jugador que aconseguia **tres Pilotes d’Or**.
# Premi

S’escriu amb majúscula inicial quan forma part del nom propi d’un guardó concret, amb un numeral, un adjectiu o un sintagma preposicional especificatiu que designa el nom de la distinció:*el Premi Nacional de Literatura, els XX Premis Octubre, el Premi Extraordinari de Fi de Carrera, el Gran Premi d’Or del Festival de Cinema de Biarritz, el Premi d’Honor de les Lletres Valencianes, els Premis Ciutat de Castelló, els Premis Goya, el Premi Nobel, els Premis Ondas...*

S’escriuen amb minúscula els complements que no pertanyen al nom propi: *el Premi Nobel de física, el Premi Andròmina de novel·la, el Premi Octubre d’assaig...*

> Marie Curie va guanyar el **Premi Nobel de física** en 1903, i **el de química** en 1911.

D’altra banda, **premi** s’escriu amb minúscula quan s’utilitza com a nom comú amb un ordinal. Si a continuació es detalla el nom específic del premi o del concurs, s’escriuen amb majúscula inicial tots els substantius i adjectius que el componen; però si el substantiu *concurs*, al seu torn, és usat com a nom comú, s’escriu en minúscula:

> Va obtindre el **segon premi** en el **Concurs Nacional de Direcció d’Orquestra ManuelPalau**.  
> Ha guanyat el **primer premi** en el **concurs de càlcul matemàtic de l’institut**.
# Publicacions periòdiques

En cas de diaris, revistes, anuaris o qualsevol altra classe de publicacions amb una periodicitat determinada, se’n menciona el nom en primer lloc. Cal tindre en compte, a més a més, que la ciutat i la data d’edició, en cas que s’esmenten, van entre parèntesis:

> *L’Espill,* Eliseu Climent Editor (València).  
> *La Rella* (Elx, 1983 - 1989).
# Diaris

S’escriuen amb majúscula la inicial del títol i les inicials dels substantius i adjectius que componen el nom dels diaris. Cal recordar, a més, que s’escriuen en cursiva i no s’han de traduir:

> Ens hem subscrit al ***Diari Oficial de la Generalitat Valenciana***.

La paraula *diari* s’escriu amb minúscula si no forma part del nom de la publicació:

> Compra cada dia el diari ***Ara***.
# Periòdics

S’escriuen amb majúscula la inicial del títol i les inicials dels substantius i adjectius que componen el nom dels periòdics. Cal recordar, a més, que s’escriuen en cursiva i no s’han de traduir:

> Sempre llig ***El Periòdic*** de la Safor.

La paraula **periòdic** s’escriu amb minúscula si no forma part del nom de la publicació:

> El **periòdic** *Mediterráneo* ha estabilitzat el nombre de lectors.
# Revistes

S’escriuen amb majúscula la inicial del títol i les inicials dels substantius i adjectius que componen el nom de les revistes. Cal recordar, a més, que s’escriuen en cursiva i no s’han de traduir:

> La ***Revista de la Ciència*** és mensual.

La paraula **revista** s’escriu amb minúscula si no forma part del nom de la publicació:

> La **revista** *El Temps* edita un suplement dedicat al medi ambient.
# Punts de l’horitzó

# Criteris generals

S’escriuen amb minúscula inicial els punts de l’horitzó usats sols, com a part d’una zona que no constituïx un nom propi, o quan indiquen direcció:

> El sol ix per **l’est**.  
> Tenen una casa orientada al **sud-est**.  
> Viatgem cap a **occident**.  
> El vent bufa de **ponent**.  
> És una novel·la d’aventures als mars del **sud**.

Però s’escriuen amb majúscula quan formen part de topònims, entre els quals hi ha noms de lloc oficials o amb tradició històrica (subcontinents, zones geopolítiques, etc.):

> **Àfrica del Sud** ha recuperat l’optimisme.  
> Estudien l’ampliació de l’OTAN als països de **l’Est**.

Igualment: *Amèrica del **Nord**, l’Europa de l’**Est**, l’Orient **Mitjà**, l’Extrem **Orient**, el mar del **Nord**, el cap **Nord**, el Pol **Nord**, el Pol **Sud**...*, i els mots ***Nord**, **Sud**, **Orient**, **Occident*** quan designen zones geopolítiques:

> S’ha iniciat el diàleg **Nord-Sud**, és a dir, entre el **Nord** desenvolupat i el **Sud** en desenvolupament.  
> Està en perill la cultura d’**Occident**.  
> Els Reis Mags procedien d’**Orient**.

S’escriuen també amb minúscula els adjectius derivats i d’altres adjectius sinònims i de situació geogràfica (*oriental, occidental, septentrional, meridional, àrtic, antàrtic, boreal, austral...*). Per exemple: *hemisferi **boreal** o **septentrional**; l’hemisferi **austral** o **meridional**; l’Europa **oriental**, l’Espanya **meridional***, etc.
# Est

S’escriu amb minúscula quan s’usa com a nom comú:

> Tenim la casa orientada a l’**est**.

Però s’escriu amb majúscula quan forma part de topònims, entre els quals hi ha noms de lloc oficials o amb tradició històrica (subcontinents, zones geopolítiques, etc.):

> Estudien l’ampliació de l’OTAN als països de l’**Est**.  
> Era una gran experta en l’**Europa de l’Est**.
# Nord

S’escriu amb minúscula quan s’usa com a nom comú:

> El **nord** és un punt cardinal.  
> Espanya es troba en la latitud **nord**.  
> L’hemisferi **nord** o boreal es troba entre l’equador i el pol **nord**.

També s’escriu amb majúscula quan es mencionen amb este nom els països industrialitzats, en oposició als països en via de desenvolupament:

> El **Nord** és ric i el Sud, pobre.

Igualment, s’escriu amb majúscula en els altres casos en què constituïx un topònim: *Amèrica del Nord, mar del Nord, cap Nord...*



Així mateix, la denominació *Pol Nord* s’escriu amb majúscula inicial quan no es referix a l’extrem de l’eix de rotació del nostre planeta, sinó a l’àrea geogràfica que circumda este punt:

> L’expedició recorrerà el **Pol Nord** per a estudiar-ne diversos aspectes.
# Occident

S’escriu amb minúscula quan s’usa com a nom comú:

> L’oest també rep el nom d’**occident** o ponent.

S’escriu amb majúscula quan es tracta de la denominació d’una zona geopolítica, com en el cas d’*Orient* i *Occident* entesos com a blocs econòmics i culturals.
# Oest

S’escriu amb minúscula quan s’usa com a nom comú:

> Portugal es troba a l’**oest** de la península Ibèrica.

S’escriu amb majúscula quan designa el nom propi d’un territori:

> Una pel·lícula sobre l’**Oest** americà.
# Orient

S’escriu amb minúscula quan s’usa com a nom comú:

> El sol ix per **orient**.

S’escriu amb majúscula quan forma part d’un topònim o d’una denominació geopolítica: *Pròxim Orient, Orient Mitjà, Extrem Orient (o Orient* *Llunyà*), i *Orient* i *Occident* entesos com a blocs econòmics i culturals.
# Sud

S’escriu amb minúscula quan s’usa com a nom comú:

> La platja es troba al **sud** de l’illa.  
> L’**hemisferi sud** o austral es troba entre l’equador i el **pol sud**.

També s’escriu amb majúscula quan s’esmenten amb este nom els països en via de desenvolupament, en oposició als països industrialitzats:

> El **Sud** és pobre i el Nord és ric.

Igualment, s’escriu amb majúscula en els altres casos en què constituïx un topònim: *Amèrica del Sud, els mars del Sud* (expressió equivalent a l’oceà Pacífic)*...*

Així mateix, la denominació *Pol Sud* s’escriu amb majúscula inicial quan no es referix a l’extrem de l’eix de rotació del nostre planeta, sinó a l’àrea geogràfica que circumda este punt:

> L’expedició recorrerà el **Pol Sud** per a estudiar-ne la fauna.
# Règims i sistemes de la Seguretat Social

# Criteris generals

S’escriuen amb majúscula inicial els substantius i els adjectius que formen part del nom propi de figures instituïdes oficialment relatives al règim jurídic en què s’integren determinats col·lectius de treballadors en la Seguretat Social o en altres mutualitats:

> el **Règim General de la Seguretat Social**  
> el **Règim Especial de Treballadors per Compte Propi o Autònoms**  
> el **Règim Especial de la Mineria del Carbó**  
> el **Règim Especial de Treballadors del Mar**

Així mateix, s’escriu amb majúscula inicial la denominació completa dels sistemes especials que integren els diferents règims:

> El **Règim General de la Seguretat Social** inclou dos sistemes especials: el **Sistema Especial Agrari** i el **Sistema Especial d’Empleats de la Llar.**

En els casos que ens referim a un règim o un sistema concret amb les denominacions abreujades **Règim General** o **Sistema Especial**, es mantindran en majúscula:

> Els treballadors inclosos en el **Sistema Especial** tindran dret a les prestacions de la Seguretat Social en els mateixos termes i condicions que en el **Règim General.**

Però els genèrics s’escriuen amb minúscula quan estan determinats per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*el nostre règim, este sistema, l’esmentat règim*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi corresponent, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> Els treballadors i les treballadores adscrits al **règim esmentat** s’indiquen en el lloc web.  
> En **cada sistema** les cotitzacions són diferents.  
> El nivell contributiu de la Seguretat Social s’organitza en **diversos règims**.  
> Pots buscar per Internet informació sobre els **règims especials de la Mineria del Carbó i dels Treballadors del Mar.**  
> El nivell contributiu del **sistema espanyol** de la Seguretat Social s’organitza en diversos règims.
# Reunions històriques

# Criteris generals

S’escriuen amb majúscula inicial els noms propis de les reunions i actes històrics individualitzats, introduïts pels genèrics *conferència, convenció, pacte, concili...,* tant si fan referència a la reunió o l’acte en si com si es referixen al document que en deriva:

> Han assistit a la **Conferència de Desarmament de Lisboa**.  
> Els **Pactes de la Moncloa** van ser signats pels principals partits durant la Transició.  
> El **Compromís de Casp** fou un pacte entre els representants dels regnes d’Aragó i València i el principat de Catalunya amb l’objectiu de decidir qui succeiria Martí l’Humà.  
> Les **Convencions de Ginebra** són els acords internacionals signats a Ginebra per tal d’establir uns criteris de protecció per a les víctimes de guerra.   
> La Vulgata fou oficialitzada pel **Concili de Trento**.

Estes denominacions mantenen la majúscula quan s’hi utilitzen genèrics en sentit no recte, és a dir, quan s’usen amb un sentit distint del significat lèxic habitual que figura en els diccionaris:

> La **Pau de Westfàlia** (o Tractat de Westfàlia) va posar fi a la Guerra dels Trenta Anys.

S’escriuen també amb majúscula els genèrics que representen els noms propis abreujats, i que podrien ser substituïts en el mateix context pels noms complets; concretament, quan són introduïts per l’article definit:

> Els **Pactes** van ser signats durant la Transició en un ambient de consens polític, difícil de trobar en èpoques posteriors. *(Es referix a uns pactes concrets; expressió abreujada en lloc de, per exemple,* Pactes de la Moncloa*.)*

Però els genèrics s’escriuen amb minúscula quan estan determinats per un demostratiu o un indefinit, o per una expressió que servix per a referir-se a estos elements mencionats en el discurs (*e**ste concili, l’esmentada conferència*...), o quan apareixen en plural o van acompanyats per un adjectiu o un altre complement amb valor especificatiu que no és la part específica del nom propi corresponent, ja que en estos casos no es tracta de noms propis abreujats, sinó de noms comuns amb el significat lèxic usual:

> **Estos pactes** foren signats pels principals partits de l’època.  
> **Cada concili** naix de l’Església i torna a l’Església.   
> He trobat informació sobre les **convencions de Montego Bay i de Viena**.  
> El **concili sobre el qual parlarà el conferenciant** és el de Trento.
# Acord

Els acords fan referència als documents resultants d’un pacte polític concret. Atenent este caràcter, s’escriu amb majúscula només la paraula inicial de la denominació, a més dels noms propis que esta puga contindre:

> L’**Acord de 12 de març de 2024, del Consell, d’autorització de l’expedient de rescabalament 01-2024, per obligacions contretes en els exercicis 2022 i 2023**.

Per contra, s’escriu amb minúscula si s’usa com a nom comú; concretament, quan s’utilitza en sentit genèric, o bé quan va acompanyat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*el nostre acord, este acord, l’esmentat acord*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de l’acord:

> En**este acord** s’han autoritzat diverses incorporacions de crèdit.   
> Es tracta d’**un acord** del tribunal que ha de jutjar el concurs oposició per a la provisió de vacants de facultatiu o facultativa especialistes de Pneumologia.   
> Han publicat **diversos acords** de rescabalament en el DOGV.  
> L’**acord publicat** és el que estàvem esperant.

També s’escriu amb minúscula el substantiu *acord* precedit de l’article determinat quan no se’n fa menció amb la denominació completa i el referent és clar pel context, ja que en este cas l’article té un mer valor anafòric, equivalent a *este acord, el mencionat acord*:

> L’article 2 fa referència a l’àmbit d’aplicació de **l’acord**.
# Concili

S’escriu amb majúscula inicial quan forma part del nom propi d’una assemblea o congrés concrets de l’Església, juntament amb els substantius i els adjectius que el componen:

> El **Concili Vaticà II** va tindre molta repercussió en tota l’Església catòlica.  
> El **Concili de Trento** va significar la reacció de l’Església catòlica contra el luteranisme.

S’escriu també amb majúscula quan s’usa com a nom propi abreujat i podria ser substituït en el mateix context pel nom complet; concretament, quan és introduït per l’article definit:

> La Vulgata fou oficialitzada pel **Concili**. *(Es referix a un concili concret; expressió abreujada en lloc de, per exemple,* Concili de Trento.)

Però este substantiu s’escriu amb minúscula quan està determinat per un demostratiu, quantitatiu o indefinit, o per una expressió que servix per a referir-se a este element mencionat en el discurs (*este concili, l’esmentat concili*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi del concili, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> **Este concili** és acceptat per l’Església ortodoxa de l’est com a part del Tercer Concili de Constantinoble.   
> **Cada concili** naix de l’Església i torna a l’Església.   
> Els **concilis de Nicea, Constantinoble i Efes** són els tres primers concilis ecumènics de l’Església.  
> El **concili sobre el qual parlarà el conferenciant** és el de Trento.
# Convenció

S’escriu amb majúscula inicial quan forma part del nom propi d’un acte jurídic internacional que establix acords sobre temes jurídics o regula interessos col·lectius rellevants. També s’escriu amb majúscula, juntament amb tots els substantius i adjectius de la denominació, en els casos en què fem referència a documents històrics o d’especial rellevància, o bé quan ens referim a una reunió històrica o a una assemblea o acte institucional d’alguna organització:

> Les **Convencions de Ginebra** són els acords internacionals signats a Ginebra per tal d’establir uns criteris de protecció per a les víctimes de guerra.  
> La **Convenció de les Nacions Unides sobre el Dret del Mar** és considerada un dels tractats multilaterals més importants de la història.  
> La **Convenció Europea de Drets Humans** fou adoptada pel Consell d’Europa el 1950.  
> La **Convenció Nacional** fou una assemblea de caràcter constituent que es va convocar a França el 1972.  
> La **Convenció Nacional Demòcrata** va elegir com a candidat Barak Obama.

S’escriu també amb majúscula quan s’usa com a nom propi abreujat i podria ser substituït en el mateix context pel nom complet; concretament, quan és introduït per l’article definit:

> Les **Convencions** són l’intent de normativitzar el dret internacional humanitari. *(Es referix a unes convencions concretes; expressió abreujada en lloc de, per exemple,* Convencions de Ginebra.)

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*esta convenció, l’esmentada convenció*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi de la convenció, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> Hi ha molts estats que no s’han adherit a**esta convenció**.   
> **Les convencions** de la llista han sigut ratificades per diversos estats.  
> He trobat informació sobre les **convencions de Montego Bay i de Viena**.  
> La **convenció objecte d’estudi** és la Convenció Internacional sobre l’Eliminació de Totes les Formes de Discriminació Racial.
# Pacte

S’escriu amb majúscula inicial quan forma part del nom propi d’un acord polític concret, juntament amb els substantius i els adjectius que el componen:

> Sent president Adolfo Suárez es van firmar els **Pactes de la Moncloa.**  
> El **Pacte de Toledo** va sorgir de la comissió parlamentària creada el 1995 amb l’objectiu de proposar mesures per a assegurar la sostenibilitat del sistema de pensions.

S’escriu també amb majúscula quan s’usa com a nom propi abreujat i podria ser substituït en el mateix context pel nom complet; concretament, quan és introduït per l’article definit:

> Els **Pactes** van ser signats pel partits principals durant la Transició. *(Es referix a uns pactes concrets; expressió abreujada en lloc de, per exemple,* Pactes de la Moncloa.)

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*el nostre pacte, este pacte, l’esmentat pacte*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi del pacte, ja que en estos casos no es tracta d’un nom propi abreujat, sinó d’un nom comú amb el significat lèxic usual:

> **Este pacte** encara està vigent.   
> Es tracta d’**un pacte** essencial per a poder formar govern.   
> Han estudiat les conseqüències dels **pactes del Majestic i del Tinell**.  
> Els **pactes estudiats** són els de la Moncloa.
# Protocol

Normalment, els protocols fan referència als documents resultants d’un acord polític concret. Atenent este caràcter, s’escriu amb majúscula només la paraula inicial de la denominació, a més dels noms propis que esta puga contindre:

> El **Protocol de Kyoto** és un acord internacional que regula l’emissió de gasos d’efecte hivernacle.   
> El **Protocol de Mont-real** té com a objectiu reduir la producció i l’ús de les substàncies que destruïxen l’ozonosfera.

Però este substantiu s’escriu amb minúscula quan està determinat per un possessiu, demostratiu, quantitatiu o indefinit, o per una expressió que servix per a referir-se a este element mencionat en el discurs (*este protocol, l’esmentat protocol*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi del protocol, ja que en estos casos es tracta d’un nom comú amb el significat lèxic usual:

> En**este protocol** s’establixen mesures per a la reducció de les emissions de gasos amb efecte d’hivernacle.   
> Es tracta d’**un protocol** essencial per a lluitar contra el canvi climàtic.   
> En la pàgina we trobareu informació sobre els **protocols de Mont-real i Kyoto**.  
> El **protocol de què parlarà la conferenciant** és el de Kyoto.

També s’escriu amb minúscula el mot *protocol* precedit de l’article determinat quan no se’n fa menció amb la denominació completa i el referent és clar pel context, ja que en este cas l’article té un mer valor anafòric, equivalent a *este protocol*, el *mencionat* *protocol*:

> Cal afegir una nova clàusula al **protocol**.
# Tractat

S’escriu amb majúscula inicial quan forma part del nom propi d’un acord polític concret, juntament amb els substantius i els adjectius que el componen:

> El **Tractat de Versalles** va posar fi a la Primera Guerra Mundial, i va ser el resultat de la Conferència de Pau de París.  
> L’únic tractat amb què s’ha compromés la majoria dels països amb armes nuclears és el **Tractat de No Proliferació nuclear**, del 1968.

Però este substantiu s’escriu amb minúscula quan està determinat per un demostratiu, quantitatiu o indefinit, o per una expressió que servix per a referir-se a este element mencionat en el discurs (*este tractat, l’esmentat tractat*...), o quan apareix en plural o va acompanyat per un adjectiu o un altre complement amb valor especificatiu que no és la part específica del nom propi del tractat, ja que en estos casos es tracta d’un nom comú amb el significat lèxic usual:

> El propòsit primari d’**este tractat** fou reformar l’estructura institucional per a afrontar l’ampliació de la Unió Europea.   
> És **un tractat** essencial per a la defensa dels drets dels pobles indígenes.   
> He trobat informació sobre els **tractats de Maastricht i Niça**.  
> El **tractat de què parlarà la conferenciant** és el de Schengen.

També s’escriu amb minúscula el mot *tractat* precedit de l’article determinat quan no se’n fa menció amb la denominació completa i el referent és clar pel context, ja que en este cas l’article té un mer valor anafòric, equivalent a *este tractat*, el *mencionat tractat*:

> **El tractat** va fixar elevades indemnitzacions econòmiques, que havia de pagar el país derrotat.